Vons, Peter, poslanec NR SR (2021-02-04):
Tak včera sme si tu vypočuli, samozrejme, veľmi tvrdé debaty, ktoré vyplynuli z toho, že zástupcovia politickej strany HLAS teda sa rozhodli, že chcú vyriešiť tú pandemickú situáciu, ktorá tu je, a jednoducho, že my ju nezvládame, tak chcú to spraviť tak, že krízové, krízovú situáciu vyriešia tým, že sa zorganizujú predčasné voľby. Dovoľte, aby som sa ja teda vyjadril k tomuto predloženému návrhu na skrátenie tohto volebného obdobia. Je to návrh, ako som už povedal, ktorý má priniesť vyriešenie krízovej situácie. Nemôžem sa ale ubrániť dojmu, že za predloženým návrhom nie je úprimná snaha riešiť krízu, ale sú za tým zištné a mocenské záujmy. Návrh je podľa predkladateľov predložený ako forma riešenia krízovej situácie. Tu si dovolím polemizovať, pretože každý návrh by mal mať aj nejakú formu a obsah. Ten, v dôvodovej správe žiadny obsah nenájdete, je tam len celý zoznam, čo všetko sa robí zle, a nie je tam napísané to, ako by chceli túto situáciu riešiť oni do budúcnosti, čiže je to vlastne taká mačka vo vreci. Dovolím si, dovolím si nesúhlasiť aj s vetou, že zlyhala vláda na čele so svojím predsedom a i parlamentná väčšina, ktorá má túto vládu kontrolovať a korigovať jej činnosť. Hovorím, že tieto zložky nezlyhali a sú funkčné, a môžem vás ubezpečiť, že celej vláde i nám koaličným poslancom ide v prvom rade o zvládnutie pandémie a všetkých následkov, ktoré s ňou súvisia. Ale zároveň tu máme aj schválené programové vyhlásenie vlády, kde sme zapracovali množstvo volebných sľubov, ktoré mienime dodržať a zrealizovať. To je najvyšší mandát, ktorý nám občania dali. Určite, tak ako aj včera odznelo, nikto neberie opozícii kontrolnú funkciu v parlamente, naopak, kontrolujte, ale aj dávajte alternatívy a podnety. Zatiaľ však žiadne alternatívy ste nepredložili a to, čo dávate, má skôr taký anarchistický, anarchistický, anarchistickú podobu a smeruje to len k tomu, že by ste boli radi, aby to, čo ste stratili vo voľbách, teda vládnuť v tejto krajine, aby ste sa mohli vrátiť k vláde. Pri všetkej úcte, tento návrh je len takým výstrelom do tmy a vôbec nie je riešením na krízy, ktorá tu je. Na druhej strane nikto nespochybňuje, že krízová situácia tu je a, žiaľ, je na celom svete. Slovensko nie je ostrov, kde sa dajú ideálne nastaviť rôzne opatrenia. Sme malá a otvorená krajina a vývoj epidémie môžeme len odhadovať a korigovať. Robia to tak aj v iných krajinách. Ak chceme operatívne a čo najrýchlejšie urobiť opatrenia pri najnižších stratách ľudských životov a zachovaní životaschopnosti ekonomiky, je nutné operatívne prijímať rozhodnutia. A áno, neboli sme na to pripravení a určite by ste to, určite to aj v mnohých krajinách, kde tie vlády boli, by som povedal, už zastabilizované, ale my sme tu prišli ako noví a museli sme sa začať zaoberať s tým, ako pandémiu riešiť, ale zároveň aj začať vládnuť. Vyhodnotiť správne informácie a nastaviť opatrenia nie je naozaj jednoduché ani u nás, ani vo svete. Keby ste na začiatku tej krízy vedeli nastaviť kvalitatívne a kvantitatívne meratele, merateľné ukazovatele, na základe ktorých by sme dnes mohli kritizovať vládu, nemal by som argumenty, ale predložený materiál stojí len na pocitoch, emóciách a nie na serióznych ukazovateľoch. Keď nastupovala naša vláda, očakávalo sa, že niekde sa môžu vyskytnúť nejaké nášľapné míny, ktoré neočakávane skomplikujú riadenie ministerstiev. Ako sa ukázalo, tou najväčšou nášľapnou mínou po vašej vláde bolo zdravotníctvo. Stav zdravotníctva po personálnej, technickej a finančnej stránke nemal ďaleko od kolapsu. Dnes si tu zamieňate dôsledok s príčinou a zbytočne nafukujete mnohé veci. Chápem, že je to súčasť vašej opozičnej práce, ale vaše argumenty stoja určite na hlinených nohách. A vlastne tam nemáte ani žiadne argumenty, len také konštatovanie všetkého, čo sa tuná udialo zlé, neni tam nič, čo sa tuná udialo dobré. Na záver ale musím sa ohradiť voči nepravdivému tvrdeniu predkladateľa, že poslanci vládnej koalície sú v područí vlády Slovenskej republiky a nie sú schopní si splniť voči nej svoje ústavné povinnosti. Takéto tvrdenie je od vás naozaj nekorektné a utvrdzuje ma v tom, že predložený návrh je len pokusom nafúknuť problémy, nie ich riešiť. Naopak, v čase takejto vážnej krízy, keď denne zbytočne umierajú ľudia, by bolo štátnické gesto dať na parlamentný stôl alternatívne riešenia a nie takýto bezzubý materiál. Chcem vás vyzvať k ceste dialógu v prospech občanov. V tých nemocniciach končia pacienti, ktorí volili nás aj vás. Každý z nich si zaslúži, aby sa tento štát, ktorý reprezentujeme aj my, aj vy, o nich postaral. Ako sa vraví, len v krízových situáciách sa naozaj prejaví charakter človeka. Prosím preto, zamyslite sa nad tým a nerobte to, čo robíte. Ďakujem. (Potlesk.)